На основу члана 37 Статута града Ниша ("Службени лист града Ниша", број 88/08 и 143/16),

 Скупштина Града Ниша на седници одржаној \_\_\_\_\_\_\_\_\_\_\_ 2018. године донела је

**Р Е Ш Е Њ Е**

 I **УСВАЈА СЕ** Извештај о раду и пословању Историјског архива Ниш за 2017. годину, број 01/70-18 од 26.01.2018. године, који је Одлуком број 01/73-18 од 29.01.2018. године, усвојио Управни одбор Установе.

II Решење доставити установи Историјски архив Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

 **Председник**

 **Мр Раде Рајковић**

***О б р а з л о ж е њ е***

Статутом Града Ниша је у члану 37. став 1. тачка 24. предвиђено да Скупштина Града Ниша разматра и усваја годишње извештаје о раду установа и других јавних служби чији је оснивач.

 Управни одбор Историјског архива Ниш, на својој седници, 29.01.2018. године, донео је Одлукy број 01/73-18 којом усваја Извештај о раду и пословању Историјског архива Ниш за 2017. годину, број 01/70-18 од 26.01.2018. године и доставио га Секретаријату за културу и информисање на даље поступање. .

Према оцени Управног одборa ове установе, Историјски архив Ниш је у 2017.години у потпуности реализовао све програмске задатке. Обезбеђен је нови депо површине 209 квадратних метара за архивску грађу, а санирањем крова и набавком архивских полица омогућен је пријем нових 214 дужних метара архивске грађе у оквиру 54 фонда. Остварен је план сређивања архивске грађе у Архиву, њена техничка заштита, као и план обиласка и преглед 102 регистратуре на терену. Стручни надзор обављен је у органима управе и правосуђа, јавно комуналним предузећима, здравственим и културним установама, али и новоформираним регистратурама ради отварања досијеа и у другим приватним предузећима. Заштита архивске грађе микрофилмовањем урађена је у Окружном јавном тужилаштву Ниш, за период (1951-1977.) у количини од 85 кутија.

 У Ноћи музеја, 20.маја Архив је отворио изложбу старих позивница под називом “Част нам је позвати вас“, са нишким колекционаром Вукадином Димитријевићем. Из збирке од 1390 позивница које се чувају у Историјском архиву, издвојено је најатрактивнијих 105, почев од најстарије позивнице из 1890.године. којом Одбор за подизање споменика војводи Стевану Синђелићу позива на Беседу са игранком, ради прикупљања добровољних прилога.Промовисан је 15. број часописа за историографију, архивистику и хуманистичке науке „Пешчаник“. Публикација о Народном позоришту Моравске бановине дата је у штампу.

Организован је перформанс поводом догађаја из 1737.године у нишкој Тврђави, о чему говори најстарији документ Историјског архива Ниш. Започет је велики посао на ревизији прве књиге „Водич кроз архивску грађу“.Архив је избором докуменaта позван да учествује у обележавању Великог рата, чији су носиоци Министарство одбране Републике Србије и Војска Србије.

Имајући у виду да је Извештај о раду и пословању Историјског архива Ниш за 2017. годину, сачињен у складу са законом и прописима Града, као и циљевима садржаним у оснивачком акту Установе, Секретаријат за културу и информисање предлаже доношење Решења као у диспозитиву.

 **СЕКРЕТАР**

 Небојша Стевановић